Source: http://www.bihon.ro/cu-exceptia-lui-zeno-csm-csu-are-intregul-lot-valid/2004216
Timestamp: 2018-07-16 03:21:26+00:00

Document:
Cu excepţia lui Zeno, CSM CSU are întregul lot valid - BIHON
la	15. martie 2018 18:20
Antrenorul CSM CSU Oradea, Cristian Achim se poate baza pe întregul lot de jucători, cu excepţia lui Martin Zeno, înaintea meciului cu Timba Timişoara, din etapa a 21-a a Ligii Naţionale de baschet masculin.
Partida va avea loc vineri, cu începere de la ora 18:00, la Sala „Constantin Jude” din Timişoara, în direct la Digi Sport 4.
„Este foarte important pentru noi faptul că avem toţi jucătorii disponibili, bineînţeles cu excepţia lui Zeno. Aproape niciodată în acest campionat nu am putut să ne antrenăm împreună cu toţi jucătorii. A fost chiar ceva neobişnuit pentru mine să văd atât de mulţi jucători, 14, la antrenament, nu prea s-a mai întâmplat aşa ceva”, a mărturisit Cristian Achim.
Antrenorul baschetbaliştilor orădeni a afirmat că are foarte multe lucruri de pus la punct în jocul echipei, motiv pentru care îşi doreşte să nu se mai confrunte cu alte indisponibilităţi în lot.
„Avem foarte multe lucruri de pus la punct, pe care le putem face doar antrenându-ne. Acesta este motivul pentru care îmi doresc să am toată echipa aptă, pentru a ne putea antrena în condiţii optime. Fără îndoială că vom avea nevoie de timp pentru acest lucru”, a explicat Cristian Achim.
Etapa a 21-a va fi penultima din prima fază a sezonului regulat. În ultima rundă, CSM CSU va juca tot în deplasare, cu CSM Steaua EximBank. „Meciurile cu Timba şi Steaua sunt oarecum legate de celalalte zece care vor urma în faza a doua. Ne dorim să obţinem cât mai multe victorii, pentru a ne asigura un loc între primele patru înaintea play-off-ului”, a afirmat antrenorul CSM CSU Oradea.
Taguri: CSM CSU Oradea, liga nationala, lot intreg

References: CSM 
 CSM 
 CSM 
 CSM 
 CSM 
 CSM